Foto’s: Duisende staatsdienswerkers staak(Foto: PSA, Facebook) Duisende staatsdienswerkers het Donderdag die strate ingevaar as deel van ’n landwye staking nadat daar ná uitgerekte loononderhandelings steeds geen salarisooreenkoms bereik kon word nie. Die staking is gereël deur die Vereniging vir Staatsamptenare (VSA), wat meer as 235 000 lede het. Die loondispuut tussen die staatsdiensvakbonde en die regering het verlede week verskerp nadat Thulas Nxesi, minister van arbeid, verklaar het dat hy ’n 3%-salarisverhoging gaan implementeer. Maroela Media het vroeër berig daar is in Mei vanjaar al met loononderhandelings begin. Vakbonde het aanvanklik ŉ 10%-verhoging geëis, maar dit later tot 6,5% aangepas. Vakbondlede, ook verpleegsters, immigrasiewerkers en sommige polisiebeamptes, het Donderdag 08:00 by die tesourie se kantoor op die hoek van Struben- en Sewende Straat in Pretoria byeengekom. In Mthatha in die Oos-Kaap het vakbondlede by die Richardson Park-stadion en Skenjana Hall in Bisho bymekaargekom. In Durban het vakbondlede klokslag 08:00 by die King Dinuzulu Park in Dr Pixley KaSeme-straat saamgedrom. In Bloemfontein het werkers na Paradise Hall in Phahameng opgeruk en in Kimberley het stakers by die Kemo Hotel op die Barkley-pad bymekaargekom. In die Wes-Kaap het vakbondlede in die parkeerterrein in Keizersgracht-straat vergader. Plakkate waarop onder meer staan “staatsamptenare bloei”, is in die verskillende stede en dorpe in die lug gewaai. Thousands of workers affiliated with the Public Service Association(PSA), marched to the offices of National Treasury demanding better salaries increase #PSAstrike pic.twitter.com/W20lYQxJQh — Teboho Letsie (@Letsie5Letsie) November 10, 2022 [WATCH] The KZN leg of the #PSAStrike starting from the Botha’s park heading to the Durban City Hall where the memorandum of demands will be read and delivered. @ewnreporter pic.twitter.com/NEZTAHxVSc — Nhlanhla Mabaso (@_NMabaso) November 10, 2022 Die VSA het Woensdag gewaarsku dat die staking “’n ernstige uitwerking” op die departemente van binnelandse sake, vervoer en grensbeheer sal hê. “Die minister se onverantwoordelike optrede het die reeds brose verhoudings en ernstige tekort aan vertroue tussen die regering en vakbonde verdere skade aangedoen,” het die VSA gesê. Enoch Godongwana, minister van finansies, het tydens sy begrotingstoespraak in Oktober gesê die regering kan slegs ’n gemiddelde loonverhoging van 3,3% bekostig. Suid-Afrika se ekonomie het onlangs ’n knou gekry toe Transnet-werkers ’n weke lange staking begin het, wat die uitvoer van minerale en vars vrugte gekelder het.